


	[bookmark: _GoBack]Eiropas Parlaments
2024-2029
	[image: EP logo RGB_Mute]



PIEŅEMTIE TEKSTI

[bookmark: TANumber]P10_TA(2025)0162
[bookmark: title]Beļģijas un Portugāles pavalstnieka pētnieka Joseph Figueira Martin patvaļīgā arestēšana un spīdzināšana Centrālāfrikas Republikā.
[bookmark: DocNumber]
[bookmark: PE]PE774.023
[bookmark: Sujet][bookmark: References]Eiropas Parlamenta 2025. gada 10. jūlijā rezolūcija par Beļģijas un Portugāles pavalstnieka pētnieka Joseph Figueira Martin patvaļīgo arestēšanu un spīdzināšanu Centrālāfrikas Republikā (2025/2797(RSP))
[bookmark: TextBodyBegin]Eiropas Parlaments,
–	ņemot vērā Reglamenta 150. panta 5. punktu un 136. panta 4. punktu,
A.	tā kā 2024. gada 26. maijā Centrālāfrikas Republikā (CĀR) “Vāgnera grupa” nolaupīja un vēlāk nodeva CĀR iestādēm Beļģijas un Portugāles dubultpilsoni humanitāro pētnieku Joseph Figueira Martin, kurš strādāja NVO FHI 360 uzdevumā;
B.	tā kā CĀR izvirzīja pret viņu nepamatotas apsūdzības, cita starpā vainojot viņu spiegošanā un terorismā, par ko viņam varētu draudēt mūža ieslodzījums un piespiedu darbs;
C.	tā kā viņš tika turēts Bangi OCRB vieninieka kamerā, viņu spīdzināja un viņam tika izteikti nāves draudi; tā kā viņu vairāk nekā gadu tur apcietinājumā necilvēcīgos apstākļos bez tiesas sprieduma, un tā kā nav saņemta atbilde uz viņa nosacītas atbrīvošanas pieprasījumu, pārkāpjot CĀR krimināllikumu;
D.	tā kā viņa veselība ir krasi pasliktinājusies un veselības pārbaudes liecina, ka viņam ir nepieciešama steidzama evakuācija;
E.	tā kā bruņoti grupējumi, kas darbojas CĀR, veic nelikumīgus un patvaļīgus arestus un aizturēšanas;
F.	tā kā Centrālāfrikas Republiku ir smagi skārušas Krievijas dezinformācijas kampaņas un tajā atrodas viens no lielākajiem “Vāgnera grupas” algotņu kontingentiem;
G.	tā kā ES atbalsta CĀR iedzīvotājus, sniedzot humāno, drošības un attīstības palīdzību;
H.	tā kā ANO un ES ir norādījušas, ka Joseph Figueira Martin lieta atspoguļo plašāku dezinformācijas un pret rietumiem vērstas retorikas modeli, ko veicina ar Krieviju saistīti aktori Centrālāfrikas Republikā,
1.	prasa, lai CĀR iestādes nekavējoties un bez nosacījumiem atbrīvotu Joseph Figueira Martin, jo nav ticamu un pārliecinošu pierādījumu, kas pamatotu viņa turēšanu apcietinājumā;
2.	mudina CĀR iestādes atļaut veikt viņa medicīnisko evakuāciju un nodrošināt viņam piekļuvi juridiskajai pārstāvībai, konsulārajai palīdzībai un pienācīgai aprūpei saskaņā ar starptautiskajiem cilvēktiesību standartiem;
3.	stingri nosoda cilvēktiesību pārkāpumus, kas izdarīti, patvaļīgi un ilgstoši turot Joseph Figueira Martin apcietinājumā necilvēcīgos apstākļos, kas nopietni apdraud viņa dzīvību un veselību;
4.	uzstāj, ka jebkurā tiesvedībā ir stingri jāievēro pienācīgas procesuālās garantijas, kas noteiktas ICCPR un piemērojamajā Centrālāfrikas Republikas tiesiskajā regulējumā;
5.	aicina CĀR iestādes nodrošināt, ka bruņotie grupējumi, kas darbojas CĀR, nekavējoties pārtrauc nelikumīgus un patvaļīgus arestus un uzbrukumus humānās palīdzības un NVO darbiniekiem;
6.	prasa nodrošināt saukšanu pie atbildības par tiesību pārkāpumiem un aizskārumiem;
7.	nosoda tādu arvien pieaugošu politiski motivētu ārvalstu iejaukšanos Centrālāfrikas Republikā, ko veic, cita starpā izmantojot Krievijas paramilitāros spēkus un dezinformācijas kampaņas; atkārtoti aicina Padomi atzīt “Vāgnera grupu” par teroristu organizāciju;
8.	uzsver, ka cilvēktiesību ievērošanai ir būtiska nozīme, lai nodrošinātu labu ES un Centrālāfrikas Republikas sadarbību;
9.	aicina PV/AP sadarbībā ar Beļģijas un Portugāles iestādēm veikt visus iespējamos pasākumus, cita starpā izvirzot Joseph Figueira Martin lietu izskatīšanai ES un Centrālāfrikas Republikas politiskajā dialogā, lai nodrošinātu viņa atbrīvošanu un viņa tiesību ievērošanu; uzsver mērķtiecīgu ES pasākumu nepieciešamību, ja CĀR iestādes turpinās pārkāpt viņa tiesības;
10.	uzdod priekšsēdētājai šo rezolūciju nosūtīt Padomei, Komisijai, PV/AP, Centrālāfrikas Republikas valdībai un parlamentam, ĀS un ANO.

